Дворац Вајдахуњад (мађарски: Vajdahunyad vára) је дворац у градском парку (Városliget) Будимпеште, Мађарска. Саграђен је 1896. године, као „Историјски павиљон“ - део Миленијумске изложбе која је прослављала 1.000 година од мађарског освајања Карпатског басена 895. године. Дворац је дизајнирао Игнац Алпар уврстивши елементе 21 значајне грађевине из различитих делова Краљевине Мађарске, укључујући дворац Вајдахуњад (Корвинов дворац у Трансилванији), тврђаву Шегешвар, тврђаву Брасов у Каталину, цркву у Јаки и друге храмове, куле и дворце. Пошто су елементи структуре, који копирају архитектуру дворца Вајдахуњад, здања породице Хуњади у Трансилванији, били најупадљивији, „Историјски павиљон“ је такође назван Вајдахуњад. Како дворац садржи делове зграда из различитих временских периода, он приказује различите архитектонске стилове: романски, готички, ренесансни и барокни. Првобитно је саграђен од картона и дрвета и папира (техником папи-маше), али је овај еклектички дворац постао толико популаран да је сазидан од камена и цигле између 1904. и 1908. Данас се у њему налази Музеј мађарске пољопривреде, највећи пољопривредни музеј у Европи .